豔情代郭氏荅盧照鄰
作者：駱賓王
朝代：唐

paragraphs: 迢迢芊路望芝田，眇眇函關恨蜀川。
歸雲已落涪江外，還雁應過洛水瀍。
洛水傍連帝城側，帝宅層甍垂鳳翼。
銅駝路上柳千條，金谷園中花幾色。
柳葉園花處處新，洛陽桃李應芳春。
妾向雙流窺石鏡，君住三川守玉人。
此時離別那堪道，此日空牀對芳沼。
芳沼徒遊比目魚，幽徑還生拔心艸。
流風回雪儻便娟，驥子魚文實可憐。
擲果河陽君有分，貨酒成都妾亦然。
莫言貧賤無人重，莫言富貴應須種。
綠珠猶得石崇憐，飛燕曾經漢皇寵。
良人何處醉縱橫？直如循默守空名。
倒提新縑成慊慊，翻將故劍作平平。
離前吉夢成蘭兆，別後啼痕上竹生。
別日分明相約束，已取宜家成誡勖。
當時擬弄掌中珠，豈謂先摧庭際玉。
悲鳴五里無人問，腸斷三聲誰爲續。
思君欲上望夫臺，端居懶聽將雛曲。
沈沈落日向山低，檐前歸燕竝頭栖。
抱膝當窗看夕兔，側耳空房聽曉雞。
舞蝶臨階秪自舞，啼鳥逢人亦助啼。
獨坐傷孤枕，春來悲更甚。
峨眉山上月如眉，濯錦江中霞似錦。
錦字回文欲贈君，劍壁層峰自糾紛。
平江淼淼分清浦，長路悠悠間白雲。
也知京洛多佳麗，也知山岫遙虧蔽。
無那短封即疎索，不在長情守期契。
傳聞織女對牽牛，相望重河隔淺流。
誰分迢迢經兩歲，誰能脈脈待三秋。
情知唾井終無理，情知覆水也難收。
不復下山能借問，更向盧家字莫愁。